Hans Nysæter

Hans Nysæter (født 18. oktober 1825 i Trysil, død 20. april 1911) var lokalpolitiker og gårdbruker på gården Nysæter i Nybergsund i Trysil. Han var ordfører i Trysil i årene 1875-1879.

Han var født på gården Nysæter på vestsiden av Trysilelva i Nybergsund. Han overtok gården etter faren Auden i 1851 og ga den videre til sønnen Torgal i 1904.

Han deltok aktivt i kommunale oppgaver, satt i kommunestyret fra han var 30 år gammel, var overformynder og satt i forliksrådet, og i styret for Trysil Sparebank. I den offentlige debatten om Statsrådssaken i 1884 var han på den konservative siden. Dette førte til at han ikke ble gjenvalgt til kommunestyret. Han kom likevel tilbake som skolestyremedlem fra 1890, da den nye skoleloven skulle gjennomføres. Fra 1885, etter at han hadde trukket seg fra de fleste kommunale verv, hadde han rollen som prestens medhjelper.

Hans Nysæter skrev i 1908 en lokalhistorisk bok Trysil-Slægter, basert utelukkende på egen hukommelse og med «en fylde av opplysninger av stor slektshistorisk verdi.»

Se også 
 Liste over ordførere i Trysil

Referanser 

Ordførere i Trysil
Personer fra Trysil kommune